વડાપ્રધાના નરેન્દ્ર મોદી રવિવારે 15મા આસિયાન શિખર સંમેલનમાં ભાગ લેવા માટે ફિલિપાઇન્સની રાજધાની મનીલા પહોંચ્યા હતા. અહીં તેઓ 12મા પૂર્વ એશિયા શિખર સંમેલનમાં પણ ભાગ લેશે. પીએમ મોદી ફિલીપાઇન્સના રાષ્ટ્રપતિ રોડ્રિગો ડૂટાર્ટે ઉપરાંત અમેરિકન રાષ્ટ્રપતિ ડોનાલ્ડ ટ્રંપ સાથે પણ મુલાકાત કરી હતી. નોંધનીય છે કે, છેલ્લા 36 વર્ષોમાં કોઇ પણ ભારતીય વડાપ્રધાનની આ પ્રથમ ફિલીપાઇન્સની મુલાકાત છે. આ પહેલાં વર્ષ 1981માં વડાપ્રધાને ફિલીપાઇન્સની મુલાકાત કરી હતી. આ મુલાકાત પહેલાં પીએમ મોદીએ પણ ટ્વીટ કર્યું હતું કે, આ યાત્રા ભારતની એશિયાના દેશો સાથે રાજનૈતિક, આર્થિક, સામાજિક અને સાંસ્કૃતિક સંબંધો મજબૂત બનાવવાની પ્રતિબદ્ધતાનું પ્રતિક બનશે. આ યાત્રાથી ભારત અને ફિલીપાઇન્સના સંબંધોને દ્વિપક્ષીય મજબૂતી મળશે.